Her knuser han parkerte biler med hammer
Mannen ble pågrepet av politiet i Bergen natt til torsdag, mistenkt for grovt skadeverk. Kent Hammersvik ble vekket av bråket ved 03-tiden natt til torsdag. Da han kikket ut av vinduet så han mannen komme gående oppover gaten, mens han slo løs på de parkerte bilene. - Jeg lå og sov, men han slo så hardt at jeg våknet av det. Først gikk han opp hele gaten, og deretter ned igjen. Det så ikke ut til at han hadde det travelt med å komme seg unna, sier Hammersvik.Filmen harmmersvik har tatt fra vinduet sitt viser at alarmen utløses på flere av bilene. Likevel fortsetter mannen hærverket, tilsynelatende uforstyrret av bråket han skaper. Hammersvik anslår at mannen holdt på i nærmere 10 minutter før han forsvant. Like etter ble han pågrepet av en hundepatrulje fra Bergen-politiet. - Han utførte grovt skadeverk på minst 26 biler og flere bygninger, sier operasjonsleder Ronny Jarle Lentføhr i Hordaland politidistrikt til NTB. Han sier mannen skal ha gått løs på bygninger i flere gater i bydelen Gyldenpris. - Politiet har ikke full oversikt over skadeomfanget og ber eiere av biler som ble utsatt for skadeverket om å melde fra til politiet, sier Lentføhr.Ifølge Hammersvik skal mannen ha snakket høyt med seg selv på et fremmed språk mens han slo løs på bilene. Han hadde ikke selv bil stående utenfor, men forteller at flere av naboene har reagert kraftig på hendelsen. Politiet har i løpet ettermiddagen identifisert mannen, som er polsk statsborger, melder TV 2. Politiadvokat Duc Nguyen i Hordaland politidistrikt sier til kanalen at mannen er fremstilt for lege, og erklært psykotisk. Han er nå innlagt Bergen Psykiatriske Universitetssykehus.
Her går en 30 år gammel mann amok med en hammer og knuser 26 biler. Også flere bygninger fikk vinduene knust før mannen ble pågrepet.